ફિલ્મ સ્ટાર અમિતાભ બચ્ચનને એમ્બેસેડર બનાવી તેને પ્રોજેકટ કરીને બનાવેલી ખુશ્બુ ગુજરાત કી... એડ ફિલ્મોના પ્રચાર-પ્રસાર પછી ગુજરાત રાજ્ય બહારના અને વિદેશી પ્રવાસીઓને આકર્ષવાની બાબતમાં નંબર વન તરીકે દેશમાં ઉભરી રહ્યાંના ગુજરાત સરકાર દ્વારા મારવામાં આવતા ફાંકાનો કોમ્પ્ટ્રોલર અને ઓડિટર જનરલ - 'કેગ' ના તાજા રિપોર્ટમાં પર્દાફાશ થયો છે. કેગ દ્વારા જણાવાયું છે કે, પ્રવાસન ક્ષેત્રે પ્રચાર-પ્રસારમાં અઢળક નાણાં ગુજરાતે ખર્ચ્યા હોવા છતાં, રાજસ્થાન હજીયે વધુ પ્રવાસીઓને આકર્ષે છે અને પાડોશી રાજ્યો - મહારાષ્ટ્રએ તથા મધ્ય પ્રદેશે ગુજરાત કરતાં ઘણાં વધુ પ્રવાસીઓ આકર્ષીને પ્રવાસન ક્ષેત્રે ગુજરાત કરતાં બે ગણો વધારો વિકાસ કર્યો છે. કેગ દ્વારા ૨૦૦૯થી ૨૦૧૩ દરમિયાન દેશમાં અને ગુજરાત સહિત રાજસ્થાન, મહારાષ્ટ્ર અને મધ્ય પ્રદેશમાં કેટલા પ્રવાસીઓ આવ્યા અને પ્રવાસન ક્ષેત્રે વિકાસની બાબતમાં ગુજરાત કયાં છે, તેનું નિરૃપણ આંકડા સહિત કરાયું છે. કેગ દ્વારા જણાવાયું છે કે, ૨૦૦૯ના આંકડાની તુલનાએ પ્રવાસન ક્ષેત્રે ગુજરાતે ૭૨.૫૦ ટકા વિકાસ સાધ્યો છે, તો મધ્ય પ્રદેશે ૧૭૨.૧૦ ટકા અને મહારાષ્ટ્રએ ૧૬૨.૫૪ ટકા વિકાસ સાધ્યો છે.